ጦማሪያንና ጋዜጠኞች ተጠርጥረው በተከሰሱበት ወንጀል የዕምነት ክህደት ቃላቸውን ሰጡ 
በሽብርተኝነት ወንጀል በፌዴራል ከፍተኛ ዓቃቤ ሕግ የተመሠረተባቸው ክስ ሁለት ጊዜ እንዲሻሻል ተደርጎ በተሰጠ ብይን ከተሰጠ በኋላ፣ ሦስት ጋዜጠኞችና ስድስት ጦማሪያን የካቲት 11 ቀን 2007 ዓ.ም. የእምነት ክህደት ቃላቸውን ሰጡ፡፡የጦማሪያኑንና ጋዜጠኞቹን የሽብርተኝነት ወንጀል ክስ እየመረመረው ለሚገኘው የፌዴራል ከፍተኛ ፍርድ ቤት 19ኛ ወንጀል ችሎት የእምነት ክህደት ቃላቸውን የሰጡት፣ እንደተለመደው ‹‹ድርጊቱን አልፈጸምኩም፣ ጥፋተኛም አይደለሁም›› በማለት አልነበረም፡፡በዕለቱ ተከሳሾቹ ጠዋት በፍርድ ቤቱ የተገኙ ቢሆንም፣ ችሎቱ እንደተሰየመ ‹‹በእነ ሶሊያና ሽመልስ መዝገብ የቀረባችሁ ከሰዓት ትቀርባላችሁ፤›› ተባሉ፡፡  ቀደም ባሉ ችሎቶች ተጠርጣሪዎቹ የመሀል ዳኛው ፍትሐዊ በሆነ መንገድ ችሎቱን እየመሩ አይደለም በሚል እንዲነሱላቸው ያቀረቡት አቤቱታ፣ በቀኝና በግራ ዳኞች ውድቅ የተደረገ ቢሆንም፣ የመሀል ዳኛው በራሳቸው ፈቃድ መሰየም እንደማይፈልጉ መግለጻቸው ይታወሳል፡፡ ነገር ግን ዳኛው በዕለቱ ተሰይመዋል፡፡ የችሎቱ የግራ ዳኛ የመሀል ዳኛው መሰየምን አስመልክቶ ሲናገሩ፣ ‹‹ምንም እንኳን ሰብሳቢ ዳኛው የፍርድ ቤቱን  ብይን አልፈው እንደሚነሱ የተናገሩ ቢሆንም፣ መነሳት አለመነሳታቸው በሕጉ መሠረት በዳኞች አስተዳደር በኩል የሚወሰን በመሆኑ አሁን ባሉበት ይቀጥላሉ፤›› በማለት ተጠርጣሪዎቹ የእምነት ክህደት ቃላቸውን እንዲሰጡ አዘዙ፡፡ተከሳሽ ሶሊያና ሽመልሽ ክስ የተመሠረተባት በሌለችበት በመሆኑ፣ የእምነት ክህደት ቃል መስጠት የተጀመረው ከሁለተኛ ተከሳሽ ጦማሪ በፍቃዱ ኃይሉ ነው፡፡ ፍርድ ቤቱ ‹‹ድርጊቱን ፈጽመሀል አልፈጸምክም?›› ሲለው፣ የተመሠረተበት ክስ እንዳልገባውና በክሱ በአንድ አንቀጽ ውስጥ አምስት ጊዜ ሽብር እንደፈጸመ በተደጋጋሚ ስለተገለጸ እንዳልገባው ሲገልጽ፣ ፍርድ ቤቱ አስቁሞት፣ ‹‹የምትጠየቀውን ብቻ ባጭሩ መልስ፡፡ ድርጊቱን ፈጽመሀል አልፈጸምክም?›› በማለት በድጋሚ ሲጠይቀው፣ ‹‹የሽብር ድርጊት ተፈጽሞብኛል እንጂ እኔ ምንም የፈጸምኩት ሽብር የለም፤›› ብሏል፡፡ቀጠን ብሎ ቁመቱ ዘለግ ያለው ጦማሪ ናትናኤል ፈለቀ ለፍርድ ቤቱ በሰጠው የእምነት ክህደት ቃል፣ ‹‹ሕግ የሚከበርበት አገር ቢሆን ኖሮ እዚህ መቆም ያለብኝ እኔ ሳልሆን ከሳሾቼ ነበሩ፤›› ሲል ፍርድ ቤቱ አስቁሞታል፡፡ ለበፍቃዱ የተሰጠው ትዕዛዝ ለሁሉም እንደሚሠራ ተነግሯቸው ባጭሩ ቃላቸውን እንዲሰጡ ፍርድ ቤቱ ሲናገር፣ ናትናኤል ‹‹ምንም ዓይነት ወንጀል አልፈጸምኩም፤›› ብሏል፡፡ ማኅሌት ፋንታሁንና አጥናፉ ብርሃኔ ምንም ዓይነት ወንጀል እንዳልፈጸሙና ወንጀለኛም እንዳልሆኑ ተናግረዋል፡፡በአምቦ ዩኒቨርሲቲ የሕግ መምህር የነበረው ተከሳሽ ጦማሪ ዘለዓለም ክብረት ደግሞ፣ የተከሰሰበት የወንጀል ድርጊት ግልጽ እንዳልሆነለት ገልጾ፣ ፍርድ ቤቱ ፈቃደኛ ከሆነ እንዲያስረዳው ጠይቋል፡፡ አለበለዚያ ባልተረዳውና ባልገባው ክስ ላይ ምንም ሊል እንደማይችል ተናግሯል፡፡ ክሱ እንደተነበበለት ሲነገረው፣ ‹‹አልተረዳሁትም›› በማለቱ ዳኞች ከተመካከሩ በኋላ፡፡ በጊዜው ማድረግ ያለባቸው የእምነት ክህደት ቃል መቀበል መሆኑን በመንገር፣ ባጭሩ ድርጊቱን መፈጸም አለመፈጸሙን እንዲገልጽ ተጠየቀ፡፡ ዝምታን በመምረጡ ጥያቄው ወደ ሰባተኛ ተከሳሽ ጦማሪ አቤል ዋበላ ተላለፈ፡፡ጦማሪ አቤል ዋበላ እንደገለጸው፣ ከሳሽ ዓቃቤ ሕግ በመሠረተበት ክስ ላይ የጠቀሰበት የፀረ ሽብርተኝነት ሕግ አዋጅ ቁጥር 652/2001 አንቀጽ 3(2)ን መሆኑን ሲጠቁም፣ ዓቃቤ ሕግ ተቃውሞ አቀረበ፡፡ ተከሳሾቹ ሕጉን ተከትለው የእምነት ክህደት ቃላቸውን በአግባቡ እንዲሰጡ ፍርድ ቤቱ ትዕዛዝ እንዲሰጥ ጠየቀ፡፡ ፍርድ ቤቱም የዓቃቤ ሕግ ተቃውሞ ትክክል መሆኑን አረጋግጦ፣ ተጠርጣሪዎቹ ባጭሩና ባግባቡ የእምነት ክህደት ቃላቸውን እንዲሰጡ አዘዘ፡፡ ምንም ቢናገሩ ምንም፣ ፍርድ ቤቱ የሚመዘግበው ‹‹ድርጊቱን አልፈጸምኩም፤ ጥፋተኛም አይደለሁም›› በሚል ብቻ እንደሆነም አስታወቀ፡፡ አቤልም ‹‹አላሴርኩም፣ የኅብረተሰቡን ደኅንነትና ጤና ለአደጋ አላጋለጥኩም፤›› በማለት ሲናገር ፍርድ ቤቱ አስቆመው፡፡በመቀጠል የእምነት ክህደት ቃላቸውን የሰጡት ተከሳሽ ጋዜጠኞች ሲሆኑ፣ ቀድሞ የእምነት ክህደት ቃሉን የሰጠው በቅርቡ የተዘጋው የአዲስ ጉዳይ ሳምንታዊ መጽሔት ከፍተኛ አዘጋጅ የነበረው አስማማው ኃይለ ጊዮርጊስ ነው፡፡ የተመሠረበትን ክስ በተደጋጋሚ አንብቦ ለመረዳት ቢጥርም እንዳልገባው ተናግሯል፡፡ በተደጋጋሚ እንዲሻሻል ጠይቆ ቢሻሻልም እንዳልገባው ሲናገር ፍርድ ቤቱ በመሀል አስቁሞታል፡፡ የመሀል ዳኛው ‹‹ከሕግ አካሄድ ውጪ ዝንፍ አንልም፣ በአግባቡና በሥርዓቱ ቃላችሁን ስጡ፤›› ሲሉ፣ አስማማው ‹‹እንዲህ ያለ ድርጊት አስቤም አላውቅም፤›› ብሏል፡፡ ጋዜጠኛና ጦማሪ ኤዶም ካሳዬ ‹‹ነፃ ሰው ነኝ፣ እንደዚህ ዓይነት ወንጀል አልፈጸምኩም፤›› ብላለች፡፡የመጨረሻውን የእምነት ክህደት ቃል የሰጠው የቀድሞ የአዲስ ነገር ጋዜጠኛ የነበረው ጋዜጠኛ ተስፋለም ወልደየስ ሲሆን፣ ‹‹እኔ ጋዜጠኛ ነኝ፣ ጋዜጠኝነት ደግሞ ወንጀል አይደለም፣ ወንጀልም አልፈጸምኩም፤›› በማለት የእምነት ክህደት ቃሉን ሰጥቷል፡፡ተከሳሾቹ የእምነት ክህደት ቃላቸውን ከላይ በተገለጸው ሁኔታ ሰጥተው እንደጨረሱ፣ ዓቃቤ ሕግ አስተያየቱን እንዲሰጥ ተጠየቀ፡፡ ተከሳሾቹ ክደው የተከራከሩ መሆናቸውን በመጠቆም፣ እንደ ክሱ የሚያስረዱለት ምስክሮች እንዳሉት በመግለጽ ተለዋጭ ቀጠሮ እንዲሰጠው ጠይቋል፡፡ፍርድ ቤቱ ተለዋጭ ቀጠሮ ለመስጠት ሲዘጋጅ የተጠርጣሪዎቹ ጠበቃ አቶ አመሐ መኰንን አቤቱታ እንዳላቸው አመለከቱ፡፡ ጦማሪ ማህሌት ፋንታሁንና ጦማሪና ጋዜጠኛ ኤዶም ካሳዬ፣ ቀደም ባሉ ቀጠሮዎች በተደጋጋሚ ያቀረቡት የማረሚያ ቤት አያያዝ ችግር እንዳልተፈታላቸው አስረዱ፡፡ከእናትና ከአባት በስተቀር ሌሎች ቤተሰቦቻቸው ሊጠይቋቸው እንዳልቻሉ አስረዱ፡፡ ጠበቃ አመሐ መኮንን እንዳብራሩት፣ ቀደም ብሎ ባቀረቡት አቤቱታ መሠረት ማረሚያ ቤቱ ድረስ ሄደው ከኃላፊዎች ጋር በመነጋገር ችግሩ እንደሚፈታላቸው ስምምነት ላይ የደረሱ ቢሆንም፣ ደንበኞቻቸው ግን ምንም የተለወጠ ነገር እንደሌለ እንደነገሯቸው ለፍርድ ቤቱ አስረድተዋል፡፡ ጋዜጠኛና ጦማሪ ኤዶም አክላ እንደገለጸችው፣ በማረሚያ ቤት ያሉ ደኅንነቶች በብሔሯ [ጉራጊኛ] ቋንቋ እንዳትናገር እንደከለከሏት አቤቱታዋን ለፍርድ ቤቱ አሰምታለች፡፡ፍርድ ቤቱ አቤቱታውን ካዳመጠ በኋላ በሰጠው ትዕዛዝ፣ የፌዴራል ማረሚያ ቤቶች አስተዳደር በሴት ተጠርጣሪዎች በቀረበበት አቤቱታ ላይ የካቲት 18 ቀን 2007 ዓ.ም. ቀርቦ ምላሽ እንዲሰጥ አዟል፡፡ የዓቃቤ ሕግን ምስክሮች ከመጋቢት 21 ቀን እስከ መጋቢት 23 ቀን 2007 ዓ.ም. ለመስማት ተለዋጭ ቀጠሮ ሰጥቷል፡፡